

|  |  |
| --- | --- |
| **ДО**  **Д-Р ЛОЗАНА ВАСИЛЕВА**  **ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ И РЪКОВОДИТЕЛ НА УПРАВЛЯВАЩИЯ ОРГАН НА**  **СТРАТЕГИЧЕСКИЯ ПЛАН ЗА**  **РАЗВИТИЕ НА ЗЕМЕДЕЛИЕТО И**  **СЕЛСКИТЕ РАЙОНИ ЗА ПЕРИОДА 2023-2027 г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за изменение и допълнение на Заповед № РД 09-699/02.07.2025 г. за утвърждаване на Насоки за кандидатстване по прием на заявления за подпомагане по интервенция „ІІ.Г.10 „Залесяване и възстановяване“ от Стратегическия план за развитие на земеделието и селските райони на Република България за периода 2023-2027 г.(СПРЗСР), наричан по-нататък „Стратегическия план“.* |

**УВАЖАЕМА ГОСПОЖО ЗАМЕСТНИК-МИНИСТЪР,**

На основание чл. 68, ал. 5 от Закона за подпомагане на земеделските производители, Ви представям за одобрение проект на Заповед за изменение и допълнение на Заповед № РД 09-699/02.07.2025 г. за утвърждаване на Насоки за кандидатстване по прием на заявления за подпомагане по интервенция „ІІ.Г.10 „Залесяване и възстановяване“ от Стратегическия план, поради установяването на очевидни фактически грешки.

В периода от 03 юли 2025 г. до 03 октомври 2025 г. със Заповед РД 09-699 от 02.07.2025 г. на ръководителя на Управляващият орган на рамките на СПРЗСР се проведе процедура за прием на заявления за подпомагане по интервенция „ІІ.Г.10 „Залесяване и възстановяване“.

При изготвяне на контролните листове за оценка на заявленията за подпомагане от страна на Държавен фонд „Земеделие“ в частта на т. 1 „Условия за кандидатстване по прием на заявления за подпомагане по интервенция „II.Г.10 – Залесяване и възстановяване“ от Стратегическия план за развитие на земеделието и селските райони на Република България за периода 2023 - 2027 г., и приложенията към тях (Приложение № 3 и Приложение № 6), са открити няколко очевидни технически грешки, както следва:

1. В Раздел 7 „Допустими кандидати“, подраздел III. „Критерии за недопустимост на кандидатите“ в т. 11 и т. 12 е пропуснато да се отбележи, че изискванията не важат за кандидати местни поделения на вероизповеданията и кандидати общини, тъй като същите са неприложими и за двата вида кандидати.

2. В Приложение № 3 „Разпределение на общините по процент лесистост“ община Черноочене от област Кърджали фигурира и в раздела „Лесистост от 40,01% до 50,00 %“ и в този „Лесистост от 50,01% до 60,00 %“. Тъй като според подадената от Изпълнителна агенция по горите информация лесистостта на тази община е 54%, тя следва да бъде заличена от раздела „Лесистост от 40,01% до 50,00 %“ и да остане само в раздела „Лесистост от 50,01% до 60,00 %“.

3. В Приложение № 6 „Стандартни разходи за залесяване и възстановяване“, към Условията за кандидатстване, в т. 3 „Ограждане на горските култури“ от раздел II. „Таблица за опростени/стандартни разходи по разработената методика за интервенция Г.10 "Залесяване и възстановяване" от Стратегическия план за развитие на земеделието и селските райони през периода 2023-2027 (СПРЗСР)“ е записана стойност от 2,30 евро/м. В същото време, в текста на интервенцията в СПРЗСР, в т. 7 Form and rate of support/amounts/calculation methods, в т. IV. „Ограждане на горските култури“ от раздел Additional explanation“ записаната стойност е 3,50 евро/м.

Грешката е направена в обобщението на актуализираните опростени разходи за залесяване и възстановяване в „Таблица за опростени разходи по разработената методика за интервенция Г.10 "Залесяване на земеделски и неземеделски земи" от СПРЗСР, от където се е мултиплицирала и в Условията за кандидатстване. Следва да се коригира стойността по т. 3 от Приложение 6.

В съответствие с чл. 68, ал. 3 от Закона за подпомагане на земеделските производители проектът на заповед за изменение и допълнение на Заповед № РД09 – 699/02.07.2025 г. на заместник-министъра на земеделието и храните и ръководител на Управляващия орган на Стратегическия план за развитие на земеделието и селските райони на Република България за периода 2023 - 2027 г., ведно с предложените за изменение и допълнение Условия за кандидатстване, са публикувани на интернет страницата на Стратегическия план и в Системата за електронни услуги преди тяхното утвърждаване за представяне на писмени предложения и възражения. Предоставен е срок от 7 дни заинтересованите лица да изпращат писмени предложения и възражения по публикуваните проекти.

**УВАЖАЕМА ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 68, ал. 5 от Закона за подпомагане на земеделските производители предлагам да издадете Заповед за изменение и допълнение на Заповед РД 09-699/02.07.2025 г. на заместник-министъра на земеделието и храните и ръководител на Управляващия орган на Стратегическия план за развитие на земеделието и селските райони на Република България за периода 2023-2027 г., с която се променят Насоки за кандидатстване по прием на заявления за подпомагане по интервенция „ІІ.Г.10 „Залесяване и възстановяване“ от СПРЗСР.

**Приложения:**

1. Проект на заповед за изменение и допълнение на Заповед № РД 09-699/02.07.2025 г. на заместник-министъра на земеделието и храните и ръководител на Управляващия орган на Стратегическия план за развитие на земеделието и селските райони на Република България за периода 2023-2027 г., с която се променят „Условия за кандидатстване по прием на заявления за подпомагане по интервенция „II.Г.10 – Залесяване и възстановяване“ от Стратегическия план за развитие на земеделието и селските райони на Република България за периода 2023 - 2027 г. и проект на доклад към нея.

2. Проект на предложените за изменение и допълнение „Условия за кандидатстване по прием на заявления за подпомагане по интервенция „II.Г.10 – Залесяване и възстановяване“ от Стратегическия план за развитие на земеделието и селските райони на Република България за периода 2023 - 2027 г и приложения № 3 и № 6.

3. Таблица с писмени възражения и предложения.

С уважение,

